**Több mint 2,5 tonna élelmiszert foglalt le a NÉBIH egy hűtőházban**

**Egy vecsési hűtőházat ellenőriztek múlt héten a Nemzeti Élelmiszerlánc-biztonsági Hivatal (NÉBIH) ellenőrei. Az üzemben 53 tétel, mintegy 2600 kg lejárt, jelöletlen, illetve ismeretlen eredetű élelmiszer megsemmisítését rendelte el a hatóság. A helyszínen tapasztalt higiéniai hiányosságok miatt azonnali hatállyal felfüggesztették a vállalkozás csomagolási tevékenységét is.**

Penészes falak és mennyezet, valamint rozsdás berendezés fogadta a NÉBIH ellenőreit, amikor Vecsésen egy csomagolással is foglalkozó hűtőházat ellenőriztek. A helyszínen rovartetemeket is bőven találtak. A higiéniai problémák miatt az üzem csomagolási tevékenységét azonnali hatállyal felfüggesztették.

A hatóság elrendelte 53 tétel, mintegy 2600 kg lejárt minőségmegőrzési idejű, illetve jelöletlen, nem nyomon követhető élelmiszer forgalomból történő kivonását. A megsemmisített termékek között akadt lepényhal, bébi polip, lazacfilé, szeletelt gomba, gyalult tök, de gyorsfagyasztott túrógombóc és borjú szűzpecsenye is. A lejárt élelmiszerek között volt például 2015 novemberi minőségmegőrzési idejű virágméz, illetve 2016 januári lazacfilé. A szakemberek sérült, valamint szennyezett csomagolású termékeket is találtak.

Az eljárás folyamatban van, az ügyben milliós nagyságrendű bírság várható. A higiéniai problémákat a hűtőház az ellenőrzés óta kijavította, így a megismételt hatósági szemle alapján folytathatta működését.

Az ügyben érintett vállalkozás adatai elérhetők a [jogsértés listán](http://www.kormany.hu/hu/dok?source=3&type=304#!DocumentBrowse).

Az ellenőrzés során készült fénykép- és videófelvételek megtekinthetők a NÉBIH weboldalán: <http://portal.nebih.gov.hu/-/tobb-mint-2-5-tonna-elelmiszert-foglalt-le-a-nebih-egy-hutohazban>

2016. szeptember 23.

Nemzeti Élelmiszerlánc-biztonsági Hivatal

Kiemelt Ügyek Igazgatósága